khistorydata/jeongjo-sjw-relations huggingface dataset:
정조 7년
朴顯輔在外。代以徐瀅修爲假注書。
정조 7년
鄭昌順啓曰。卽者刑曹郞廳來言。再昨日動駕時。衛外擊錚人等。所當依例捧供。而昨今日以停朝市。明日孝徽宮仲朔祭齋戒相値。不得開坐。待無故日擧行云矣。敢啓。傳曰。依近例除刑推。今日內捧供以入。
정조 7년
傳于徐有防曰。都承旨。與有司堂上入侍。
정조 7년
傳于徐有防曰。坐直承旨入侍。
정조 7년
林錫喆。以刑曹言啓曰。昨日動駕時。軍契貢人李寅昌。擊錚於衛外。故取考其原情。則渠等。自戊戌擔當軍契。應役五六年。舊債新貸。數過萬餘金。而目下難支之狀。有三。其一則宗廟社稷各宮殿諸山川祭享及宮城守直大小科場權設都監諸般軍價。兵曹磨鍊。每名每日二錢。而或經夜或遠道。則定式外貢人加給二三錢。通計其數。不知幾何。其二則藥院進排軍。本貢中近千金受價者。而昨冬移屬本院後。不爲充給其代。其三則昨冬以前藥院進排軍。隨小帖擧行。其價至於累千金之多。而兵曹亦不上下。故渠等奉行無路。納貢自退。則兩朔囚禁。累決重棍。莫知死所。特加變通。乞蒙垂恤之澤。俾得再生之地云矣。今觀所供。則在渠等。雖是切己之事。揆以法意。元非四件之內。而肆然登聞者。民習誠極無嚴。原情勿施。狀頭李寅昌猥屑之罪。自臣曹考律勘處。本事事係民隱。令兵曹査實稟處。何如。傳曰。允。
정조 7년
義禁府啓目。前假注書崔雲翰原情云云。傳旨內辭緣。泛稱遲晩。刑推得情。何如。判付啓。近來堂后新入之類。不識古例。不遵飭敎。凡有傳命之事。慢不應對。事之駭痛。孰有甚於此。況旀此囚段。伊日筵中申飭。何如。而又復恣意冒犯。此等迷劣之人。不可以遐外文官。有所寬恕。待後坐起。從重勘律放送爲旀。此後注書輩。萬一有更效此囚所爲。當別般重繩。以懲日後。自本府。此判付一通。謄送堂后。使之書揭壁上。惕念遵行爲良如敎。
정조 7년
刑曹啓目帖。千召史擊錚査啓回啓云云。獄體至重。臣曹不敢擅便。上裁。何如。判付啓。成獄旣涉可疑。同推非所擬議是如乎。證案不明。辜限已過。有一於此。尙合傅輕是去乙。況旀曾有此二件可恕之端乎是旀。道狀結辭。曹啓措語。皆無參差之見。此等罪囚。參酌決處。不害爲審讞獄之義。海南縣罪人鄭弘哲。刑推放送之意。分付爲良如敎。
정조 7년
刑曹啓目。擊錚人婢玉珠原情云云。所供如此。上裁。何如。判付啓。伊時放送此漢名字。見漏於本曹草記乙仍于。取考徒流案。使之添書頒布。又因何事。尙不蒙宥是隱喩。其間委折。詳査據實草記。厥漢放送之意。爲先分付爲良如敎。
정조 7년
癸卯十一月初五日申時。上御誠正閣。都承旨與備局有司堂上。同爲入侍時。左參贊金華鎭。行副司直徐有隣徐浩修。行都承旨鄭昌順。假注書朴能源。記事官車亨衢。記注官金健修。以次進伏訖。上曰。部官所懷抄戶弊瘼錄入。亨衢承命捧入。上命浩修讀字恤典則節目訖。上曰。問于賑廳乎。有隣曰。未及問之矣。上曰。乳兒有限年乎。有隣曰。有三歲之限矣。上曰。遺棄兒。非但災年。雖常年。依節目永久遵行。可也。仍下敎曰。申飭各道方伯守令。惕念擧行。無或慢忽。予有繡衣。可知勤慢矣。上曰。古者洞坊尊位。秩高人皆爲之。凡係坊中洞中事。毋論大小。靡不察飭矣。近來此法之廢久矣。卿輩須於各其洞里。爲尊位。主管洞中事。可也。有隣等曰。聖敎及此。臣等何敢辭避乎。上曰。自卿等爲始。則人將聞風而願爲之矣。仍命退。諸臣以次退出。
정조 7년
癸卯十一月初五日酉時。上御誠正閣。坐直承旨入侍時。右副承旨林錫喆。假注書朴能源。記事官李崑秀尹行任。以次進伏訖。上曰。今日坐直承旨誰也。知入。賤臣承命出。回奏曰。左承旨右副承旨。爲坐直云矣。上曰。左承旨入侍。徐有防進伏。上命書傳敎曰。日寒如此。刑房承旨。馳詣禁府刑曹。輕囚放釋以來。上曰。推考房承旨。如已入來。啓辭受入。賤臣承命出。未及回奏。上命退。諸臣以次退出。
정조 7년
行都承旨徐有寧在外。行左承旨徐有防坐。右承旨李得臣坐直。左副承旨李在學奉命在外。右副承旨林錫喆坐直。同副承旨趙興鎭病。注書二員未差。假注書徐瀅修仕朴能源仕直事變假注書孫會慶仕。
정조 7년
林錫喆啓曰。臣敬奉聖敎。馳詣義禁府。取考囚徒案。則時囚罪人李基成。以前楚山府使。猛杖致命。至於四人。還起二十九結擅用事也。崔雲翰。以假注書。因傳敎拿處。而旣有待後坐起從重勘律之命。故竝爲仍囚。李尙岳。以備郞咨文。不卽傳給承文院事也。朴尙春。以禮曹佐郞。榜目不卽待令事也。李崇老。以禮賓直長。兪漢參。以內資直長。文武科唱榜時賜花。不爲準數待令事也。閔致愼鄭弘哲。以備邊郞。莫重傳敎。經宿掩置事也。具敍五。以前慶尙左水使。賑倉租四十石零。色吏反作。不能覺察事也。俱係輕囚。故竝依傳敎放送。仍詣典獄署。取閱囚徒案。則御寶僞造罪人七名。傳敎罪人一名。殺獄罪人十七名。結案罪人三名。紅牌僞造罪人一名。印信僞造罪人二名。章標僞造罪人一名。殺獄干連罪人一名。印信干連罪人三名。罪名俱係重大。故竝爲仍囚。輕囚罪人許大得。毆打人物。辜限間囚禁事也。此與各司罪人之一時囚禁有異。且其辜限未過。有不可循例放送。故一體仍囚之意。敢啓。傳曰。知道。
정조 7년
林錫喆啓曰。禁衛營將官來言。今日本營軍兵。日次私習云矣。敢啓。傳曰。日寒如此。停。
정조 7년
林錫喆啓曰。御營廳將官來言。今日本廳軍兵。日次私習云矣。敢啓。傳曰。日寒如此。停。
정조 7년
傳于李得臣曰。承旨與閣臣入侍。
정조 7년
高應觀在外。代以孫會慶爲事變假注書。
정조 7년
林錫喆啓曰。事變假注書孫會慶。時無職名。令該曹依例付軍職。冠帶常仕。何如。傳曰。允。
정조 7년
以大司諫南玄老。司諫李濟萬。執義李福徽。掌令李延伋。持平林道浩牌不進罷職傳旨。傳于林錫喆曰。只推。
정조 7년
傳于林錫喆曰。漢城府堂上入侍。
정조 7년
以咸鏡監司北靑府使高益擎罷黜狀啓。傳于林錫喆曰。今日政各別擇差。待下批當日辭朝。
정조 7년
徐有防啓曰。吏曹參判趙時俊。參議金憙牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。參判更卽牌招。何如。傳曰。允。參議只推。一體牌招。
정조 7년
徐有防啓曰。吏曹參判趙時俊。參議金憙再牌不進推考傳旨及罷職傳旨。今方捧入。而開政命下之後。連爲違召。不卽擧行。誠極未安。參判所當更請牌招。而係是一日三牌。何以爲之。敢稟。傳曰。雖未知病勢之如何。尤甚邑守令差出。不容暫緩。更卽牌招開政。
정조 7년
傳于李得臣曰。右承旨與北部奉事安廷鐸入侍。
정조 7년
李得臣啓曰。吏曹參判趙時俊。屢度催促。謂有身病。懸牌闕外。終不入來。事體所在。誠極未安。從重推考。何如。傳曰。聞入待承宣言。果是實𧏮云。許遞。前望單子入之。待下批牌招開政。
정조 7년
有政。吏批。判書金鍾秀受由在外。參判鄭昌順進。參議金憙牌不進。右承旨李得臣進。啓曰。判書金鍾秀受由在外。參議金憙牌不進。小臣獨政未安。何以爲之。敢稟。傳曰。仍爲之。以徐有寧爲承旨。趙廷獻爲司圃直長。金蓍耇爲北靑府使。姜爲司僕正。李頤祥爲修撰。
정조 7년
兵批。判書李𡊠病。參判任希敎病。參議安聖彬差祭。參知朴天衡入直進。右副承旨林錫喆進。副護軍單金命赫李夏保李光沂。副司直單鄭尙淳洪良浩鄭啓淳兪彦鉉。副司正單孫會慶。訓戎僉使單李㷜。中嶺別將單金萬喆。
정조 7년
李得臣。以戶曹言啓曰。依傳敎。領敦寧金熤十一月朔祿俸。令倉官更爲輸送于西部龍山坊所住處。則以爲負罪待誅。轉益惶蹙。常祿冒受。實是義分之所不敢。祿俸又不領受云。何以爲之。敢啓。傳曰。令倉官更爲輸送。
정조 7년
李得臣。以漢城府言啓曰。卽接北部都事尹星基。奉事安廷鐸所報。則加佐洞一契任掌朴大春家座成冊時。每戶各錢五分。合一兩九錢收斂云。今番抄戶。前後飭敎。何等至嚴。而身爲任掌。潛自收斂。萬萬痛駭。當該任掌。爲先移送秋曹。照律嚴勘。此外府吏部屬之冒法作奸者。今方嚴査。而臣等之不能預察。致有此等奸弊。惶恐待罪之意。敢啓。傳曰。朴大春事。豈因今日筵中提敎。而有此草記乎。卿等事。太欠誠實。實非朝廷所期待於卿等。此等草記。豈可循例捧入。當該承旨。爲先推考。此草記勿施。大抵府吏許多罪犯。部屬前後奸狀。不惟不早察戢。乃反莫能査出。堂上似以秩高之故。無怪其不屑於此等事。然則無堂上。衙門事勢。將責之郞官。本府庶尹以下諸郞官等。令政院。待明朝發牌。立庭嚴飭。分付。以前罪姑此寬恕。更以初巡抄戶事畢間定限。若不摘發來告。當該諸郞官。下義禁府。當以詐不以實律論。與其分配遠地。曷若及此時悉心査櫛之得免罪科乎。以此一體嚴明。分付。可也。
정조 7년
林錫喆。以刑曹言啓曰。因价川郡定配罪人李日彬妻婢玉洙擊錚捧供啓目判付內。伊時放送。此漢名字。見漏於本曹草記。取考徒流案。使之添書頒布。又因何事。尙不蒙宥。其間委折。詳査據實草記。厥漢放送之意。爲先分付事。判下矣。李日彬卽爲放送事。發關。分付於該道道臣。其間委折。査問於該吏。取考曹上文蹟。則當初別單修入時。毆打掖隷隨從八名之際。日彬名字落漏矣。去七月二十日隨從七名。特敎放送後。以一名之落漏。因政院啓辭。其時判書臣鄭一祥推考。佐郞臣李尙琦拿處。原別單中。李日彬添書以入。而同月二十二日。本曹以昨因傳敎毆打掖隷時隨從泮漢李鶴彬等七名。卽爲放送事。發關該道。而其中平安道价川郡定配罪人李日彬。見漏於本曹別單。未蒙一視之典。致煩飭敎。臣等不審之失。實所難逭。惶恐待罪。而李日彬。旣是同罪。隨從何以爲之事草記。同日以休紙書下。前後事實如此。莫非本曹不善擧行之致。敢啓。傳曰。伊時旣以特敎使卽放送之故。草記以休紙書下。在本曹道理。當以放送。卽爲草記。而迄今不爲。果何故也。本曹事。近來皆如此矣。其後判堂及該色郞廳。竝從重推考。厥漢放送。
정조 7년
義禁府啓目帖。李基成更招云云。終不分明納招者。究厥情狀。誠極痛駭。刑推得情。何如。判付啓。四人致命。雖不可以故殺論。而邂逅與不邂逅。姑捨是。觀此爰辭。逐條對供。雖似遲晩。信口泛稱。有若隨問漫應者然。到此其矣罪狀。反有倍於初招抵賴之時。此等供辭。循例書入。卿等事。極可駭惑。卿等推考。執筆。是在刑房都事拿處之是乎矣。纔以日寒。旣釋輕囚。拿處都事。待日暖。令政院捧傳旨爲旀。致斃日字及受棍度數之相左一款乙良。行會本道。使之査實狀聞。其矣所謂持來是如爲在。刑吏日記冊子段。使卽現納。堅封踏印。下送該道。以爲査閱時憑考之地爲良如敎。
정조 7년
領府事金尙喆箚曰。伏以。親享禮成。孝思克伸。經宿回鑾。玉體彌康。臣民忭幸。曷有其極。仍伏念奉朝請三字。卽人臣暮年光華。非臣陋劣。所敢得者。而猶且連章累牘。呼號不知止。僭越煩聒之未暇自恤者。誠以不如是。則無以謝朝籍而安私分也。噫。臣之犬馬之齒。已踰七而望八矣。榮衛之瘦削。神精之消落。今年甚於去年。今月甚於去月。痰暈氣眩之時。輒頃刻昏翳。如墮煙霧。甚至於自己事。爲親戚名字。茫然前忘而後失。此病在於內也。耳門聤聾之症。劇歇無常。方其最劇。響高而難聽。雖或少歇。語細則莫曉。此病在於外也。是蓋老與年至而無不受病者。五官之不備。百體之難强。若此。而其不爲癈疾之人乎。只緣臣忱誠淺薄。未能孚格高穹。向伏奉批旨。不唯不賜允許。有若臣不老不病。强爲請休者然。臣誠煩冤悶蹙。亦不能無憾於天地之大也。昔宋臣歐陽脩乞退之疏有曰。爲人臣者。不必伏於床枕然後稱疾。不待廢其支體然後辭官。但其心力已衰。自當知止。噫。脩之年。不及臣遠矣。其爲言尙然。況如臣年衰病痼。不啻心力之已衰者乎。百事可强。而不可强者。病也。百病可醫。而不可醫者。老也。雖欲强其不强。而自處以少壯之人。是何異醜女之效顰。老駘之追驥也哉。假使臣衰疾。不若是之甚。禮防不可毁也。廉恥不可喪也。跳躍朝堂。千古所笑。鍾漏不休。昔人攸譏。臣雖無狀。汚豈至此。若臣之撫心自悼者。一年二年。準請尙稽。只恐宿願未遂。風燭易散。他日泉塗。其將抱不瞑之恨。以聖上終始眷顧之心。亦豈不體諒臣悲苦之情也。哀之不哀之。莫非臣命。涕隨言零。竊自謂瀉盡腔血。儻蒙聖慈。垂念於簪履之遺。施惠於帷蓋之報。俯加矜憐。亟降兪音。實天地父母罔極之恩。瞻望雲霄。臣不勝攢祝顒竢之至。取進止。答曰。省箚具悉卿懇。三字之銜。何靳於卿。而筵懇箚籲。一味相持者。予意豈亶然哉。誠以卿榮衛尙旺。猶可以自强於起居之列故耳。詢諮有所。倚畀無替。卿雖曰禮防難毁。予則喜心力不衰。卿何不諒予前後之諭。復上此乞退之章耶。卿雖鎭日尋箚。予則無準許之理。卿其勿復控辭焉。仍傳曰。此批答。遣史官。傳諭于領府事。
정조 7년
癸卯十一月初六日辰時。上御誠正閣。戶房承旨入侍時。右副承旨林錫喆。假注書徐瀅修。記事官李崑秀尹行任。以次進伏訖。錫喆曰。俄者問于備郞。則原任大臣處。節目亦爲輪示云矣。上曰。然則原任大臣。何無付籤處也。仍命注書出去。招致備郞。原任大臣。如果輪示。則一無籤付何也。且以添入條件。隨見錄送之意。有所下敎。則時任之今所籤付者。皆不過字句間釐正。豈備郞不能詳傳而然歟。當該備郞。問名以奏。賤臣承命出問。還奏曰。備郞趙雲行孫克復。分往時原任大臣家。輪示節目。詳傳下敎。而時任大臣。則以爲數處付籤者外。別無所見。以此入啓爲宜云。原任大臣。則以爲事件纖悉。文字圓暢。無容更議云矣。上命在闕有司堂上入侍。賤臣承命出。與備局有司堂上徐有隣偕入進伏。上命有隣。看詳節目付籤處後。仍命先退。上命檢校直提學二直提學入侍。賤臣承命出。與檢校直提學鄭民始。二直提學徐有防偕入進伏。上命兩閣臣。議定本閣待令寫字官畫員取材事目後。仍命退。諸臣以次退出。
정조 7년
癸卯十一月初六日未時。上御誠正閣。承旨與閣臣入侍時。檢校直閣鄭民始。行左承旨徐有防。假注書朴能源。記事官李祖承尹行任。以次進伏訖。上曰。昨日裵召史議處。何至今無消息乎。賤臣承命出。回奏。以孝徽宮冬享大祭齋日相値。不得開坐云矣。上曰。閣吏錄名以入。待敎李崑秀入來。賤臣承命出。錄入回奏曰。待敎姑未入來云矣。民始曰。向因本閣物力之不敷。吏隷接濟之無路。兵曹軍職祿餘米太。移來補用矣。今則本閣物力。稍有餘裕。雖無此。亦足以繼用。不必藉此苟簡之擧。還爲出付該曹。何如。上曰。依爲之。出擧條上命退。諸臣以次退出。
정조 7년
癸卯十一月初六日酉時。上御誠正閣。右承旨與北部奉事入侍時。右承旨李得臣。假注書朴能源。記事官李崑秀尹行任。北部奉事安廷鐸。以次進伏訖。上命廷鐸進前。仍下敎曰。爾爲部官。能盡心抄戶。多發奸僞。予甚嘉尙。特賜箭竹。以表誠勤。日後當有酬勞之典。爾其體予憂恤。益加孜孜。勿爲始勤終怠。可也。上曰。漢城府堂上。已出去乎。得臣曰。已出去矣。上曰。東部官員入來。東部都事李彦植。奉事崔熽。承命趨入殿庭。上曰。爾等爲部官。抄戶之事。只憑吏輩之唇吻。不爲着念擧行。怠慢之罪。焉可逃乎。爾等若知朝家抄戶之意。何不預爲經紀乎。熽曰。抄戶一節。臣未預度。而至於民戶之有無及移去移來。果爲經紀矣。上曰。昨年抄戶時。可入者不得入。不可入者渾入。此等事。皆是詳査處。若能預有經紀。則何必待抄戶而後知之乎。且任事之人。以何許人爲之。熽對曰。首吏書員崔相獜朴世雄矣。上曰。此輩全以欺蔽爲事。爾等慢不致察。事當各別勘罪。而姑以責來效之意。不爲處分。若不親審坊坊曲曲。如前之爲。則後日現發。斷無撓貸之理。爾等須惕念擧行。期於手足腁胝。發賣未畢前。毋得入爾之室也。又下敎曰。刑郞發牌。明朝三堂。使之開坐。朴世雄嚴刑一次後。黃海道尤甚邑定配。可也。仍命退。諸臣以次退出。
정조 7년
癸卯十一月初六日酉時。上御誠正閣。坐直承旨入侍時。右副承旨林錫喆。假注書朴能源。記事官李崑秀尹行任。以次進伏訖。上曰。校書館刊印。幾何。提調已出去乎。賤臣承命出。回奏曰。提調已出備邊司。而以番譯之未及。故姑未印刊云矣。上曰。番譯草持入。賤臣承命出。回奏曰。番譯草不精。當正書以入云矣。上曰。吏曹參判。以鄭昌順出牌。出付開門標信。政官入來。則以仍爲之頒布。政望催促捧入。又下敎曰。李頤祥代望。以姜擬入。上命書領府事箚批訖。仍命退。諸臣以次退出。
정조 7년
行都承旨徐有寧在外。行左承旨徐有防坐。右承旨李得臣坐。左副承旨李在學奉命在外。右副承旨林錫喆坐直。同副承旨趙興鎭坐直。注書二員未差。假注書徐瀅修仕朴能源仕直。事變假注書金洛一在外。
정조 7년
趙興鎭啓曰。玉堂備員間。視事頉稟。傳曰。知道。
정조 7년
林錫喆。以都摠府言啓曰。今日入直內三廳武兼禁軍及軍兵等。中日習射。請出標信。傳曰。日寒如此。停。
정조 7년
以十一日。輪對。取稟。傳于李得臣曰。爲之。
정조 7년
孫會慶有頉。代以金洛一爲事變假注書。
정조 7년
傳于趙興鎭曰。北靑府使。聞是在外人。本道尤甚邑守令。一日曠官可悶。有難遲待其上來。該府使金蓍耇改差。政官卽爲牌招開政。各別擇差。待下批當日辭朝。
정조 7년
有政。吏批。判書金鍾秀受由在外。參判鄭昌順進。參議金憙牌不進。右副承旨林錫喆進。啓曰。判書金鍾秀受由在外。參議金憙牌不進。小臣獨政未安。何以爲之。敢稟。傳曰。仍爲之。以李錫夏爲副修撰。鄭尙淳爲司宰提調。鄭一祥爲禮賓提調。鄭厚祚爲義盈奉事。沈命德爲北靑府使。
정조 7년
兵批。判書李𡊠進。參判任希敎病。參議安聖彬病。參知朴天衡入直進。同副承旨趙興鎭進。以鄭宇璧爲五衛將。李民秀爲都摠都事。張齊賢爲訓鍊判官。吳載光爲京畿中軍。
정조 7년
傳于趙興鎭曰。禮房承旨軍士房承旨入侍。
정조 7년
以原春監司狀啓。災結加劃。令廟堂稟處事。傳于林錫喆曰。今日內草記稟處。
정조 7년
林錫喆。以弘文館言啓曰。本館下番闕直。事甚未安。新除授修撰李頤祥。卽爲牌招入直。何如。傳曰。允。
정조 7년
林錫喆。以吏曹言啓曰。本曹假郞廳邊聖遇。身病猝重。勢難入直。今姑減下。其代以成均館直講金泓哲差下之意。敢啓。傳曰。知道。
정조 7년
吏曹口傳政事。吏曹假郞廳單金泓哲。
정조 7년
趙興鎭。以備邊司言啓曰。以原春監司徐鼎修災結加劃事狀啓。有今日內草記稟處之命矣。卽見其狀本。則以爲本道畓摠。不過四千一百九結零。在嶺東者。十之七八。而嶺東畓庫之一望赤地。在處同然。嶺西。雖曰稍異於嶺東。而若其尤甚處。則擧一坪全一里。多有初不掛鎌者。旱田雖曰再耕。本道則峽田居半。多不再播。且今年恒雨。毋論豆太黍粟。俱就消融。比之畓農。尤爲可矜。而不敢以田災名色煩陳。然前後飭敎。至勤且懇。諉以法外。循例退却。有乖仰體之道。田災七百六十三結五十負三束。條列以聞。畓災則事目元劃災三百結外。一千六百二十六結五十二負三束。特許加劃。以爲一道分俵之地事。令廟堂稟旨。分付爲請矣。今年本道之災傷。何待道臣之論列。事目俵災。固慮其不敷。今此所請。槪見其精約。元劃災三百結外。一千六百二十六結五十二負三束。依狀請加劃以給。使之精細均俵。而至於田災。民勢雖甚矜惻。道臣拘於格例。不敢仰請。則有不可容易擧論者。此則置之。來頭賙賑之策。待其講確狀聞。從後稟處。何如。傳曰。允。取考摠簿。畓結之在嶺東者。殆居四之三。而今年歉荒。近古所無。以此已許之數。較彼未穫之處。果皆相當排比。無把束白徵之慮乎。萬有一拘於多請。過加剋削。是朝家惠澤。實有虧簣之歎焉。以此嚴飭道臣。此數之外。不得不加給處。從便結災後。數爻。追後狀聞。至若田災一款。綿田給災。前例斑斑。亦爲依所請許施。仍令道臣。另飭邑宰。無論若田若畓。加給之災。俾各一一精細分俵。惟其勤慢。從當按廉。一體嚴飭。向於畿湖。已有申飭。而尤甚邑守令中。病或妨務。人不堪任者。須卽狀聞變通事。分付。此行會。三懸鈴下送。可也。
정조 7년
林錫喆。以賑恤廳言啓曰。宣傳官領付二歲及六朔男兒合二口。而二歲兒。出身姜繼生。自願收養。六朔兒。良人朴泰天。自願收養。故仍爲付送。而事在節目之前。依頃日例。各米五斗式題給之意。敢啓。傳曰。知道。
정조 7년
林錫喆。以賑恤廳言啓曰。宣傳官領付七歲男兒一名。留養之意。敢啓。傳曰。知道。
정조 7년
林錫喆。以戶曹言啓曰。依傳敎。領敦寧金熤十一月朔祿俸。令倉官更爲輸送于西部龍山坊所住處。則以爲罪戾至重。在法當誅。而聖恩天大。尙靳威罰之加。至於朔廩輸送之命。尤荷包荒之德。伏地感惶。但有悲泣。第玆負罪待勘之蹤。常祿冒受。實非私分之所敢出。恩旨之下。輒事違越。旣犯罔赦之科。又速方命之罪。震懍隕越。惟願速被刑章。祿俸又不領受云。何以爲之。敢啓。傳曰。令倉官更爲輸送。
정조 7년
林錫喆。以刑曹言啓曰。依下敎。待民人聚會。臣等開坐於通衢。五部官員及下屬。竝爲待令後。東部書員朴世雄崔尙麟等處。前後幻弄作奸之罪。一一曉諭。朴世雄。箇箇考察。嚴刑一次。黃海道豐川府定配所。卽爲押送。崔尙麟。各別嚴杖一百。放送之意。敢啓。傳曰。知道。
정조 7년
趙興鎭。以刑曹言啓曰。因本曹啓辭。擊錚罪人李寅昌。考律勘處事。允下矣。罪人李寅昌。依新頒事目。非四件衛外擊錚。凡係猥濫者上書詐不以實之律。決杖一百後。黃海道平山府徒三年定配。卽爲押送之意。敢啓。傳曰。編配夥然可悶。收贖放送。
정조 7년
刑曹啓目粘。殺獄罪人吳億春等獄事回啓云云。事係重獄。臣曹不敢擅便。上裁。何如。判付啓。竝只依回啓施行爲旀。鄭女乙良。情出爲夫。到今別無更問之端。放送爲良如敎。
정조 7년
刑曹啓目粘。松禾殺獄罪人李松年獄事回啓云云。松年之爲正犯。更無可疑是白如乎。更加嚴刑。期於得情之意。分付。何如。判付啓。更査而無他起疑之端。依前同推。期於得情。實合嚴獄體之義。依回啓施行爲有矣。大抵獄貴審愼。更令道伯嚴飭。主同推官。反復文案。出意見盤問。如有一分違端。隨卽論理報來。待報來具由狀聞之意。措辭行會爲良如敎。
정조 7년
刑曹啓目粘。金三俊等獄事回啓云云。當該道臣及推官。竝從重推考。各別嚴刑。廣加廉探。期於覈出元犯之意。分付。何如。判付啓。一獄三囚。究竟無期。是豈審讞獄之意乎是旀。且觀道狀結語。鋪張其辭。盛稱諸囚之疑端而已。畢竟句勘。不過是以待處分四字是如乎。彼面稽躬詰之道伯置。尙且首鼠兩端。然疑不決是隱則。朝家何能燭其先犯之在誰。原之屬何。況旀災歲滯獄。尤所當恤。此文案還下送。嚴飭道伯。使之親執詳覈。分首從。從速狀聞之意。分付爲旀。道伯推官推考事。待結末處分次。姑爲安徐爲良如敎。
정조 7년
刑曹啓目粘。載寧郡李京輝鄭厚賓獄事回啓云云。更令道臣。各別嚴刑。期於輸款後。啓聞稟處。何如。判付啓。推官推考事。依回啓施行爲旀。大抵本獄窩主。卽李京輝也。兇身亦李京輝也。七女之飮恨溺死。由渠京輝一人之恐喝威脅。至於鄭厚賓段。設令有符同作俑之事是良置。不過隨從也。干犯也。因仍訊推。竟致庾死。殊非審克之義。厚賓乙良。令道臣。親執嚴刑準三次放送事。分付爲旀。京輝乙良。除尋常各別嚴刑。期於輸款爲有矣。萬一如前延拖。當該主同推官。難免重勘。監司段置。不飭之責。在所難恕。此意竝以。分付爲良如敎。
정조 7년
癸卯十一月初七日辰時。上御誠正閣。右副承旨入侍時。右副承旨林錫喆。假注書徐瀅修。記事官李祖承李崑秀。以次進伏訖。上命下番翰林入侍。賤臣出來傳命後。還入進伏。上命左承旨入侍。賤臣出來傳命後。還入進伏。行左承旨徐有防。記事官尹行任追入進伏。上謂錫喆曰。同副承旨出牌乎。錫喆曰。已出牌矣。上命錫喆先退。上謂行任曰。內閣番次苟艱。檢校直閣望筒。書入。可也。行任受命。上謂有防曰。部官。果已招致。分付乎。有防曰。俄者招致。詳細知委矣。仍命退。諸臣以次退出。
정조 7년
癸卯十一月初七日酉時。上御誠正閣。坐直承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上命書傳敎曰。日記句管承旨。多在外。行左承旨徐有防加差。着意督飭。又命書傳敎曰。各營擧行。與傳敎之意。大段相左。政院事。萬萬駭然。入侍承旨。爲先從重推考。必是院吏作俑之致。係是軍兵事。當該書吏。令兵判。待明朝從重決棍。自本曹充軍。各營大將之只憑依俙之說。更不往復。輕先擧行。兵曹判書李𡊠。訓鍊大將具善復。御營大將李柱國。竝推考。上命退。諸臣以次退出。
정조 7년
行都承旨徐有寧在外。行左承旨徐有防坐。右承旨李得臣坐直。左副承旨李在學奉命在外。右副承旨林錫喆坐。同副承旨趙興鎭坐直。注書二員未差。假注書徐瀅修仕直金致正在外。事變假注書安經心在外。
정조 7년
傳于徐有防曰。禮兵房承旨入侍。
정조 7년
金洛一在外。代以李龍柱爲事變假注書。
정조 7년
趙興鎭啓曰。事變假注書李龍柱。時無職名。令該曹依例付軍職。冠帶常仕。何如。傳曰。允。
정조 7년
以原春監司海瀆祭設行事。有旨祗受狀啓。傳于趙興鎭曰。船路最近邑。令宣諭使設祭。東海廟則令地方官設祭。而祭文。以前下者通用。擧行日字。齋官姓名。待事畢後。卽爲狀聞事。自內閣。下諭。
정조 7년
以全羅監司罪人金用儉等定配事啓本。傳于趙興鎭曰。係是災邑。罪不甚重。竝放送事。分付。
정조 7년
以全羅監司三名日方物進上停止事狀啓。傳于趙興鎭曰。一體修成冊。報來之意。令廟堂卽爲行會。
정조 7년
趙興鎭。以弘文館言啓曰。修撰李頤祥。旣有只推之命。卽爲牌招察任。何如。傳曰。允。
정조 7년
以修撰李頤祥牌不進罷職傳旨。傳于李得臣曰。只推。
정조 7년
以禁府都事金德行拿處傳旨。傳于趙興鎭曰。不過申飭。分揀。
정조 7년
以大司諫南玄老。司諫李濟萬。獻納申致權。執義李福徽。掌令李延伋。持平林道浩李百亨牌不進罷職傳旨。傳于趙興鎭曰。只推。
정조 7년
朴能源改差。代以朴在冀爲假注書。
정조 7년
朴在冀有頉。代以李思謙爲假注書。
정조 7년
李思謙有頉。代以李昌胄爲假注書。
정조 7년
李昌胄有頉。代以盧橙爲假注書。
정조 7년
盧橙有頉。代以金膺著爲假注書。
정조 7년
金膺著在外。代以金致正爲假注書。
정조 7년
李龍柱有頉。代以黃載宲爲事變假注書。
정조 7년
黃載宲有頉。代以閔廣魯爲事變假注書。
정조 7년
閔廣魯有頉。代以南景龍爲事變假注書。
정조 7년
南景龍有頉。代以宋應望爲事變假注書。
정조 7년
宋應望有頉。代以文極孝爲事變假注書。
정조 7년
文極孝在外。代以安經心爲事變假注書。
정조 7년
傳于林錫喆曰。留門事體。何等至重。而出番兼史。任意出入。雖於閽禁懈弛之日。猶不敢乃爾。況前後飭敎。何如乎。當該承旨。爲先從重推考。當該院吏上直院吏。爲先出付兵曹。以待處分。
정조 7년
趙興鎭。以戶曹言啓曰。依傳敎。領敦寧金熤十一月朔祿俸。令倉官更爲輸送于西部龍山坊所住處。則以爲恩旨荐降。感惶冞切。而怵畏義分。末由祗承。罪上添罪。只自伏地隕越。祿俸又不領受云。何以爲之。敢稟。傳曰。令倉官更爲輸送。
정조 7년
趙興鎭。以備邊司言啓曰。今日本司坐起。諸堂多不進參。事甚未安。應頉外無故不參人員。竝推考。牌招參坐。何如。傳曰。允。
정조 7년
林錫喆。以賑恤廳言啓曰。東部牒呈內。十歲男兒三口。八歲男兒一口。西部牒呈內。七歲男兒一口。合五口。姑爲留置本廳。待明日出送外倉之意。敢啓。傳曰。知道。
정조 7년
李得臣。以賑恤廳言啓曰。龍虎營細樂手姜遇得。宣傳官領付七歲男兒孫伊。願爲收養。守禦廳軍士金旕同。東部來六歲男兒得伊。願爲收養。御營廳別武士金德尙。東部來十歲男兒李得伊。願爲收養。御營廳書員崔大喆。東部來十歲男兒崔得伊。願爲收養。故從願出給。帖文追後成給之意。敢啓。傳曰。知道。
정조 7년
李得臣。以賑恤廳言啓曰。宣傳官領付六歲男兒一名。留養之意。敢啓。傳曰。知道。
정조 7년
趙興鎭。以賑恤廳言啓曰。中部牒呈內。九歲男兒一口。六歲女兒盲人一口。西部牒呈內。七歲男兒一口。合三口領付。故依節目留養之意。敢啓。傳曰。知道。盲兒尤宜矜恤。各別。申飭留養。
정조 7년
趙興鎭。以賑恤廳言啓曰。御營廳軍士金泰永。西部來七歲男兒時哲。願爲收養。故從願出給。帖文追後成給之意。敢啓。傳曰。知道。許多民庶。每以軍門軍士處出給之意。草記何耶。
정조 7년
李得臣。以義禁府言啓曰。因全羅監司趙時偉狀啓。刑曹粘目內。長水前縣監林仁浩。移本府處之事。允下矣。林仁浩今方待命。卽爲拿囚之意。敢啓。傳曰。知道。
정조 7년
刑曹啓目粘。擊錚罪人裵召史議處公事判付內。參判元無殺獄覈處之事兺不喩。觀其着署。與他文案所署字劃不侔。事極訝惑是如乎。姓同署不同。則有難遽然判下。此文案還給。自政院祥査。使之改修整入啓。
정조 7년
刑曹啓目粘。裵召史擊錚回啓云云。獄體至嚴。臣曹不敢擅便。上裁。何如。判付啓。判堂旣經伊時道伯。更具意見。論理稟處爲良如敎。
정조 7년
正言洪樂恒疏曰。伏以。臣義在必遞。勢難仍冒。罪積違逋。罰止問備。惶恐隕越。措躬無地。噫。遞改之現告旣頒。做代之政望傳示。則職名便是已遞。去就都無可論。且臣於昨日納牌歸路。重得寒疾。方此委頓。無望蠢動。略入文字。仰暴危懇。伏願聖慈。俯賜鑑諒。特許鐫免。以幸公私。仍治臣瀆擾之罪。以肅朝綱焉。臣於乞免之章。不宜贅及他說。而事在目下。略此附陳焉。嗚呼。今日國綱。可謂末如之何矣。百度俱墜。三令不行。君上獨勞於上。臣下無對揚於下。董飭之敎。徒形於絲綸。渝惰之習。莫變於臣鄰。如此而何望其賁世道而贊治化乎。雖以今番泮儒事言之。國綱臣分。可謂掃地盡矣。殿講之掌色許赴。實出於我聖上樂育之盛意。而況且日次。先有定期。雖使眞箇在外者。足可趁限上來。而偃處城闉。稱頉相續。良足寒心。至於金載璉。以大臣之子。身帶齋任。不念地處之逈殊。偃然在家。肆然稱外。片時之間。三變其說。此何道理。此何擧措。渠以韋布。獲登文陛。昵近耿光。可謂榮且幸矣。而何苦而不進。何憚而稱外。略不顧忌。無難欺瞞。古人所謂欲事君而先欺君者。不幸近之矣。惟彼大臣。苟有平日體國之心。則敎誨子弟。何若是其無狀耶。噫。當此親臨寒殿。勸講多士之日。位在大臣。先遣子弟。或恐後人者。實是事體道理之所不可已者。而任其稱外。佯若不知。藉令不知。自有其責。知而不禁。尤當如何。不料具瞻之地。有此不誠之擧也。大官如此。庶僚何論。大臣體重。臣不敢違例論勘。而竊爲大臣慨然不已也。大抵近來士習。漸不如古。莫體聖上敎導之意。反效末俗澆薄之習。居家讀書。鮮有其人。臨講規免。計在奇巧。進參者非粗則不。圖避者非外則病。其在聽聞。寧不慨惜。臣意則無論館學掌色。輪回居齋。嚴立科程。或講或製。仍令師儒之臣。問難考試。略倣九經齋古規。到記日次。如例親試。則作成之化。庶有實效。伏惟聖上。博詢而財處焉。臣無任云云。答曰。省疏具悉。疏辭。許令稟處。爾其勿辭察職。
정조 7년
癸卯十一月初八日辰時。上御誠正閣。禮兵房承旨入侍時。行左承旨徐有防。同副承旨趙興鎭。假注書徐瀅修。記事官李崑秀尹行任。以次進伏訖。上謂有防曰。政院之昨日擧行。太不成說。知委五部及軍門。兒弱之遺棄者。勿論躬覩與傳聞。欲收養者收養。不欲收養者。來告賑廳者。予意只出於廣聞見博施濟之政。而各軍門之召問願否。殆無異抑勒。俄者處分。烏可已乎。有防曰。此皆臣誤傳下敎之致。誠不勝萬萬惶悚矣。上曰。司謁傳命時。院吏如果在傍諦聽。則豈有此等訛傳之弊乎。有防曰。莫非臣罪。何敢諉之於下屬之不善擧行。而有所自恕乎。上曰。卿等固不能無失。而院吏。亦不可謂無罪矣。入侍罷後。須以但依節目爲之之意。更卽仔細知委。可也。仍命注書出去。今日雜科入格人入來者。一倂錄入。賤臣承命出。錄出以入。上命退。諸臣以次退出。
정조 7년
癸卯十一月初八日午時。上御誠正閣。軍士房承旨入侍時。同副承旨趙興鎭。假注書徐瀅修。記事官李崑秀尹行任。以次進伏訖。上命興鎭讀諸公事訖。命退。諸臣以次退出。
정조 7년
癸卯十一月初八日初更。上御誠正閣。召對入侍時。參贊官李得臣。檢校直閣金憙。侍讀官林濟遠。檢討官李錫夏。假注書朴能源。記事官車亨衢。記注官金健修。以次進伏訖。上命讀國朝寶鑑。濟遠讀自十一卷三十七編十五板。止第三十八編第三板。錫夏讀自第四板。止第十板。上命陳文義。濟遠曰。副司果閔鼎重。疏陳八條。而以擇外任。爲第一條件。蓋生民休戚。專在守令。況當災歲。百里之任。尤不可不擇。近日守宰之差除也。每以另擇之意。申飭銓曹。銓曹亦莫不惕念奉行。擇外任之道。可謂至矣。而第其擇之之方。不過以資歷之淺深。考續之能否。取捨之。夫歷典州郡者。未必皆良吏也。屢考居最者。未必皆善治也。以此兩歧擇任。則甚非綜名覈實之要道。閔鼎重所謂擇外任。必有別般道理矣。第以其時守令薦法言之。平安監司沈之源。北兵使申景琥。兵曹參判金南重。皆以所薦守令之不法。罷其官。薦法之着實。不如今日之有名無實。以此觀之。擇外任之道。必不但以資歷考績。取捨也。審矣。當此守令擇差之日。必求可合之人於資歷考績之外。則方可有實效矣。上曰。所陳切實。可不留意。下番亦陳之。錫夏曰。臣謹按先朝閔應亨入侍陳戒之言。大是狂戇之論。雖於敵以下。所不敢爲者也。先朝猶且和顔虛受。至於命復盡言。聖世容直之量。有如是矣。此豈非今日之所可鑑法者耶。伏惟我殿下。以弗咈之德。恢優容之量。其於進言之道。非不至矣。挽近以來。噤默成習。謇諤莫聞。雖當遇災求言之日。疏啓之陳達者。不過草草應旨而止耳。此雖群下之過。而自上來諫之方。尤當十分加勉。伏願深留聖意焉。上曰。所陳誠好。更陳之。可也。錫夏又曰。此司僕正李回寶應旨疏也。所陳諸條。無非鑑戒之資。而其中有曰。勿爲臨法而曲貸。曲貸則人不服。此言。在當時。雖是泛說。在今日實爲的論。臣竊念近日合辭。何等凶逆。而自下謄傳。自上例批。一年二年。便成文具。王章未伸。輿憤未洩。李回寶所陳。曲貸人不服之語。不幸近之。伏願於此等處。深加睿念。以爲嚴懲討明義理之道焉。上曰。所陳亦好矣。閣臣參贊官。亦陳之。憙得臣曰。兩儒臣所陳至矣。臣等更何所達。上命書榻敎曰。監印堂上入侍。鄭昌順進伏。上曰。印役。幾何。昌順曰。已印爲千餘件矣。上命退。諸臣以次退出。
정조 7년
都承旨未差。行左承旨徐有防坐。右承旨李得臣坐直。左副承旨李在學奉命在外。右副承旨未差。同副承旨趙興鎭坐直。注書二員未差。假注書徐瀅修仕朴能源仕直。事變假注書安經心在外。
정조 7년
趙興鎭啓曰。明日王大妃殿誕日相値。視事。頉稟。傳曰。知道。
정조 7년
徐有防啓曰。右副承旨林錫喆。今日不爲仕進。卽爲牌招。何如。傳曰。允。
정조 7년
趙興鎭啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。逐日出牌。輒事違牌。媕婀之時。倂與懲討而擔却。何也。所謂合啓。與其許久闕啓之爲無義。曷若一倂停啓之爲簡便。以此意。令兩司知悉。
정조 7년
李得臣啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
李得臣啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
趙興鎭啓曰。假注書金致正在外。代假注書朴能源。姑令仍察。何如。傳曰。允。
정조 7년
安經心有頉。代以朴興福爲事變假注書。
정조 7년
以慶尙監司各殿進上數爻更爲磨鍊事狀啓。傳于李得臣曰。卽爲區別磨鍊。今日內令該曹草記。仍具別單以聞。
정조 7년
徐有防。以禮曹言啓曰。因慶尙監司李秉模。本道左沿尤甚六邑進上。因特敎停減。各殿宮所封朔膳物膳。令該曹稟旨磨鍊事狀啓。有卽爲區別磨鍊。今日內草記。仍具別單以聞之。命矣。今此嶺南左沿尤甚邑朔膳物膳停減之命。實出於我聖上恤災邑。軫運輸之德意。而封進物種數爻。旣已停減。則貢獻事體。雖甚重大。勢不得不以他各邑所封物種。限麥秋分排封進。故謹依聖敎。取覽本道成冊。參考推移。別單書入。恭俟裁處之意。敢啓。傳曰。依此別單。卽爲三懸鈴。星火行會。
정조 7년
趙興鎭。以戶曹言啓曰。卽接內需司啓下牒呈。則判下內。慶運宮卽阼堂有頉處。戶曹堂郞奉審後。指一草記事。命下矣。臣一祥。與佐郞臣田佐顯。進詣奉審。則卽阼堂西邊退廳三柱動退。婦椽三介雨漏腐傷。不可不趁今修改。擇日擧行。何如。傳曰。允。
정조 7년
趙興鎭。以賑恤廳言啓曰。義禁府書吏鄭世珪。鍾樓街上。得六歲男兒彦墨。仍欲率養。告于南部。自該部牒呈。故依願施行。帖文追後成給之意。敢啓。傳曰。知道。
정조 7년
趙興鎭。以賑恤廳言啓曰。北部牒呈內。五歲男兒順太。中部牒呈內。十歲男兒宿會。合二口領付。故依節目留養之意。敢啓。傳曰。知道。
정조 7년
趙興鎭。以賑恤廳言啓曰。禁衛營軍士張天柱。南部字內龍洞街上。得九歲男兒李幸得。率付該部。自該部牒呈領付。故依節目留養之意。敢啓。傳曰。知道。
정조 7년
大司諫南玄老。司諫李濟萬。掌令李延伋。持平林道浩李百亨。獻納申致權。正言洪樂恒啓曰。臣等俱以無似。猥忝臺地。合辭諸賊。尙稽天討。固當鎭日詣臺。沬血聲討。以冀孚格天聽。快洩輿憤。而或因情勢之難冒。或緣疾病之適苦。屢違召命。惟大何是俟。及承聖敎。誨責截嚴。臣等溺職之罪。益無所逃。惶隕震越。無地自容。臣何敢一刻晏然於臺次乎。請命遞斥臣等之職。答曰。勿辭。亦勿退待。
정조 7년
大司諫南玄老。執義李福徽。司諫李濟萬。掌令李延伋。持平林道浩李百亨。獻納申致權。校理李太亨。副校理林濟遠。正言洪樂恒。副修撰李錫夏啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。夬正王法。請物故罪人德相。亟施孥籍之典。答三司曰。不允。
정조 7년
大司諫南玄老。執義李福徽。司諫李濟萬。掌令李延伋。持平林道浩李百亨。獻納申致權。正言洪樂恒啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。夬正王法。請亟寢煥億島配之命。仍令王府。加刑得情。快施王章。請湖西營獄散配諸罪人等。放送及出陸減等之命。一竝還寢。仍令王府。設鞫嚴問。夬施當律。請島配罪人貞采。亟令王府。更爲設鞫。夬正王法。答兩司曰。不允。
정조 7년
持平李百亨啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。夬正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。夬正典刑。請行副司直申尙權。亟施屛裔之典。新除授掌令權坪。時在京畿楊州地。請斯速乘馹上來事。下諭。答府曰。不允。第四件事。第五件事。第十件事。亟停勿煩。下諭事。依啓。
정조 7년
正言洪樂恒啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。夬正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。夬正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事。第五件事。亟停勿煩。
정조 7년
癸卯十一月初九日辰時。上御誠正閣。軍士房承旨入侍時。同副承旨趙興鎭。假注書徐瀅修。記事官李崑秀尹行任。以次進伏訖。上命禮房承旨入侍。賤臣出來傳命後。還入進伏。行左承旨徐有防追入進伏。上命有防興鎭。分讀諸公事。以右副承旨林錫喆牌不進罷職傳旨。命書傳敎曰。與在外都承旨一體許遞。書訖。命退。諸臣以次退出。
정조 7년
癸卯十一月初九日初更。上御誠正閣。坐直承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上謂健修曰。爾往泮宮。頒賞諸生。諸生之意。以爲何如。健修曰。臣往泮宮。入格儒生。使之列坐。頒賞訖。仍爲宣示御題。諸生輩。咸以爲曠絶之盛擧。而雖未參儒生。無不欽仰聳動矣。上曰。大司成以爲如何。健修曰。大司成亦以爲。此是作興人才之盛擧矣。上命退。諸臣以次退出。
정조 7년
行都承旨李憲默未肅拜。行左承旨徐有防坐直。右承旨李在學奉命在外。左副承旨安聖彬坐。右副承旨洪秉纘在外。同副承旨趙興鎭坐直。注書二員未差。假注書徐瀅修仕朴能源仕直。事變假注書李衡達仕。
정조 7년
安聖彬啓曰。明日常參經筵。取稟。傳曰。停。
정조 7년
惠慶宮中宮殿。政院玉堂口傳問安。答曰。知道。
정조 7년
傳于安聖彬曰。軍士房承旨入侍。
정조 7년
以咸鏡監司鍾城府使潼關僉使罷黜事狀啓。傳于趙興鎭曰。政官卽爲牌招開政。此時北關守令。不可不各別擇差。無論文武。勿拘常格。通瀜擬入之意。分付。
정조 7년
傳于趙興鎭曰。御史留待。關東句管堂上來待。
정조 7년
傳于趙興鎭曰。大臣備局有司堂上關東句管堂上北關句管堂上前咸鏡監司原春道暗行御史吏曹參政堂上兵曹判書入侍。
정조 7년
兵曹口傳政事。副司直徐有寧趙時俊。
정조 7년
安聖彬啓曰。領議政鄭存謙。右議政李福源。有司堂上金華鎭徐有隣徐浩修趙時俊。關東句管堂上徐有防。前咸鏡監司徐有寧。原春道暗行御史趙弘鎭。吏曹參判鄭昌順。兵曹判書李𡊠。依下敎來待矣。傳曰。入侍。
정조 7년
朴興福在外。代李衡達爲事變假注書。
정조 7년
以全羅兵使。價布差使員古今島僉使金昌岌病。代預差陞實事狀啓。傳于趙興鎭曰。如是病昏之人。差員之設。尙不勘當。何以接濟歉歲鎭卒乎。該僉使金昌岌爲先改差。此時湖南災邑邊將。不可不拔例差送。今日政各別擇擬之意。申飭銓曹。此外設賑諸鎭。如有年已老而萬無勘任者。年雖少而惟事剝割者。監兵水使各別審察。趁今未設賑前。續卽狀聞罷黜。萬一掩置。現發於按廉之行。道伯別樣重勘。至於兵水使。尤當倍勘。自廟堂。三懸鈴別關嚴飭。湖南不特爲然。嶺沿奚異。一體嚴飭。嶺南道師臣處。先以邊將治績考察事。方欲發遣按廉之行。此意亦爲措辭行會。
정조 7년
有政。吏批。判書金鍾秀受由在外。參判鄭昌順進。參議未差。行左承旨徐有防進。啓曰。判書金鍾秀受由在外。參議未差。小臣獨政未安。何以爲之。敢稟。傳曰。仍爲之。以李憲默洪秉纘安聖彬爲承旨。李命杰爲通川郡守。張漢喆爲歙谷縣監。姜五成爲鍾城府使。李得臣爲春川府使。洪聖淵爲正言。李趾光爲高城郡守。金泓喆爲祥雲察訪。韓弘裕爲泰陵參奉。朴忠圭爲童蒙敎官。沈有鎭爲敦寧都正。朴師默爲司錄。李養采爲平昌郡守。吏曹假郞廳單洪夏俊。吳彦敎爲永平縣監。耆老所守直官單李鎭宅。李顯靖爲掌令。洪文泳爲校理。姜彝正爲副修撰。李太亨爲金城縣令。吳載純爲大司憲。成德雨爲兵曹佐郞。宋文載爲戶曹參判。金相丁爲儀賓都事。永禧殿令單朴健陽。
정조 7년
兵批。判書李𡊠入直進。參判任希敎病。參議鄭存中未肅拜。參知朴天衡病。同副承旨趙興鎭進。以李潤謙爲宣傳官。田光洙爲五衛將。宋觀休李昌會爲訓鍊主簿。張齊崗爲潼關僉使。曺漢胤爲古今島僉使。鄭泰曾金尙振爲武兼。丁允泰爲部將。副司直單林錫喆金耆耇。再政。許濈鄭學畊爲宣傳官。
정조 7년
以故宗臣西平君橈妻崔氏上言。傳于徐有防曰。此宗臣。與疎遠宗臣有異。朝家之眷待。每出常例。況此立後一款。尤豈歇後看過。依願特爲許施。仍令禮曹今日內成給禮斜後。草記。
정조 7년
趙興鎭。以都摠府言啓曰。今日入直內三廳武兼禁軍及軍兵等。當爲中日習私。而王大妃殿誕日相値。不得爲之之意。敢啓。傳曰。知道。
정조 7년
趙興鎭。以弘文館言啓曰。修撰李頤祥。旣有只推之命。副修撰姜忱。自鄕上來。竝卽牌招察任。何如。傳曰。允。
정조 7년
安聖彬。以戶曹言啓曰。慶運宮卽阼堂有頉處修改日字。令日官推擇。則今十一月十七日辰時爲吉云。以此日時擧行之意。敢啓。傳曰。知道。
정조 7년
趙興鎭。以禮曹言啓曰。因故西平君橈妻崔氏上言判付。以故郡守李復圭第二子鍾穆。立爲故進士秉圭之後。立案成給之意。敢啓。傳曰。知道。
정조 7년
趙興鎭。以禮曹言啓曰。卽接元陵別檢所報。則本陵陵上莎草。自去月二十九日。至今月初九日。別無他頉云矣。敢啓。傳曰。知道。
정조 7년
吏批。再政。以金浩成爲典設別提。鄭存中爲兵曹參議。
정조 7년
癸卯十一月初十日辰時。上御誠正閣。禮房承旨入侍時。行左承旨徐有防。假注書徐瀅修。記事官李崑秀尹行任。以次進伏訖。上命同副承旨入侍。玉堂應製入來與否。知入。賤臣出傳。還奏曰。玉堂應製。未及到院云矣。同副承旨趙興鎭追入進伏。上曰。前北伯。何當入來云耶。有防曰。纔到近城之地。而時無職名。勢難入闕云矣。上命書傳敎曰。前北伯。時無職名。不得入來云。本道事。亦有下詢事。令該曹口傳付軍職。使之來待。書訖。命有防讀咸鏡監司狀啓。仍命書傳敎曰。覽卿狀辭。敷陳纖悉。卿於新到之初。領略無遺。自此予庶弛北顧之慮。卿其益加殫竭。悉心拯濟之策事。回諭。仍命入泮儒應製。親考後。命賤臣出去。玉堂應製催促。賤臣承命出。持試券以入。上親考後。又命應製儒臣召詣閤外。試券親受後。傳給比較書題。使之賓廳製進。賤臣出去。傳命後。還入進伏。上命退。諸臣以次退出。
정조 7년
癸卯十一月初十日午時。上御暎花堂。禮兵房承旨入侍時。行左承旨徐有防。同副承旨趙興鎭。假注書徐瀅修。記事官李崑秀尹行任。以次進伏訖。上命開集春門。召入格儒生以次進前。使之各奏姓名。至李儒亨。上曰。誰也。有防曰。李壽鳳之孫也。上命壯元特賜國朝寶鑑一件。第二以下。各賜紙筆墨有差。仍下詢湖南儒生。或在此中否。對以二人入來。上命各賜湖南綸音一件。仍令試券親授後。以次退出。上曰。今日事。優禮賢關之義。奬礪人才之方。一擧而兩得之矣。有防曰。不但應製諸人。蔚有作成之效。方外儒生。亦必聞風而興起。此後則厭避齋任之習。似當丕變矣。上命書傳敎曰。前北伯留待。大臣有司堂上入來。同爲入侍。仍命退。諸臣以次退出。
정조 7년
癸卯十一月初十日酉時。上御誠正閣。軍士房承旨入侍時。同副承旨趙興鎭。假注書朴能源。記事官李崑秀尹行任。以次進伏訖。上曰。大臣有司堂上關東句管堂上來待乎。知入。賤臣承命出。回奏曰。皆已來待矣。上曰。左承旨入侍。徐有防進伏。上命讀關東御史趙弘鎭書啓訖。下敎曰。吏兵批牌去來催促。大臣入侍時。同爲入侍事。分付。上曰。注書徐瀅修亦令入來。上曰。趙時俊。口傳付軍職。卽令入來。仍命退。諸臣以次退出。
정조 7년
行都承旨李憲默坐。行左承旨徐有防坐。右承旨李在學奉命在外。左副承旨安聖彬坐直。右副承旨洪秉纘在外。同副承旨趙興鎭坐直。注書二員未差。假注書徐瀅修仕朴能源仕直。事變假注書李衡達仕。
정조 7년
傳于徐有防曰。輪對官入侍。
정조 7년
李憲默啓曰。卽者敦寧府錄事來言。領敦寧府事金熤。以爲臺言至嚴。罪狀益著。惶蹙之至。不敢偃處江上。今方轉尋鄕路云。係是大臣去就。敢啓。傳曰。遣史官敦諭。
정조 7년
以慶尙監司賑穀特許劃給事狀啓。傳于趙興鎭曰。草記稟處。
정조 7년
趙興鎭。以備邊司言啓曰。卽因慶尙監司李秉模賑穀請得狀啓。有草記稟處之命矣。取見其狀本。則以爲冬序向深。民事轉急。寧海等六邑。自歲前從略救急。仍以開賑。英陽等九邑。自歲初開賑。靈山等五邑。隨時救急。必有三萬石穀物。始可綽略排用。本道私賑備荒帖價等穀二萬五千石。備局軍作牟租中五千石。合三萬石。特許劃給事。請令廟堂稟旨分付矣。嶺南災荒。不至如畿湖東北。而連歲荐歉。山沿最甚。目下民情。惟望賙濟。道臣所請。必有斟量。且私賑等穀。本是備荒之資。其在朝家軫恤之道。宜卽準施。以終前後若保之德意。而賑邑多少有間。昨年軍作牟租名色稍異。只以私賑備荒帖價穀二萬五千石。特爲劃給。以爲均排接濟之地。何如。傳曰。爲賑他道饑民。多費本道穀物。今於本道賑資。豈忍慳惜。用或有餘。自可還錄。不必如是防啓。依請準數許施。可也。
정조 7년
趙興鎭。以備邊司言啓曰。卽見原春道暗行御史趙弘鎭別單。則備說一道弊瘼之源。且陳六條矯捄之策。其一。田政事也。以爲嶺東田畓。皆是戊子已量。有異嶺西之未量紊亂。而執卜擧皆六等。賦役別無偏重之患。而但自蔘價漸重之後。各邑無計措辦。責徵田結。逐畝斂錢。苟求其源。專由蔘弊。至於江陵。則火蔘結九十九結。每結所捧錢。爲三十餘兩。毋論豐歉。加減不得。峽戶殘氓。以此難支。前御史沈豐之。論啓減數。除出詳定。移報所縮。峽民雖或蒙惠。詳定又患不足。眞所謂祛弊而生弊者也。年荒則減數。年豐則復古。隨其豐歉不定恒式。則民力可以少紓。詳定可以無弊。嶺東田結。摠數本少。故雖在常年。大同詳定之支計。每患不足。而各邑不念經費之需。全求目前之譽。至有田災之無節濫報。來頭俵災之善否。雖難預料。而始旣有虛實相蒙之弊。末豈無混淆不勤之患。嚴飭守令。毋致消融。仍令道臣另加探察。隨現論罪云矣。國計民食。專係田制之修廢。蘇殘施惠。實在災政之精粗。而關東一路。則田多畓少。疆界混淆。守令之比摠。則每多襲謬而瞞報。朝家之俵結。則輒致居間而消融。揆以法意。寧不寒心。況當歉荒之歲。災政一款。尤宜審察。向來道啓蒙允之畓災一千九百餘結。特敎準給之田災七百六十餘結。以本道田畓摠數計量。則畓幾爲折半。田幾爲八分一。考之已例。未有若此之優渥。分俵面里之時。守令如或見欺於猾吏。分俵列邑之際。道臣如或見欺於守令。使朝家惠澤。閼而不達。有損上之名。而無益下之實。則該道臣。該守令孤負委畀之罪。當復如何哉。枚擧繡啓。行會本道。使之嚴飭操切。犯科之守令。作奸之吏鄕。一一摘發論罪。以爲懲一礪百之地。至於江陵蔘結之弊。前繡衣釐正之後。火田納稅。則旣多蠲減。詳定移充。則已成規例。今雖有些少弊端。有不可續續變改。依前施行。恐合事宜。其一。穀簿事也。以爲朝令申嚴之後。守令畏法。吏屬知戢。虛逋反作之宿弊。那移轉換之謬例。皆已釐革。而至於穀物之精麤虛實。八邑則留庫些少。別無弊端。惟江陵留庫。雜穀最多。而腐傷過半。此後申嚴用舊蓄新之法。更俟豐登之歲。以米豆太。量宜分數。準折換色。亦似得宜云矣。關東穀簿。雖曰數少。諸般奸弊。豈與三南有異。而近因飭禁之至嚴。稍見戢畏之有效。虛逋反作。比前差勝。就中江陵一府。留穀最多。皮雜過半。陳腐爲弊。有名無實。莫甚於此。値此災荒之孔慘。雖難精實之換作。而姑待年豐。量宜分數。以米租太各種。漸次改色。誠有意見。民間分糶及會付公下。嚴守用舊蓄新之規。切勿撓改之意。申飭道臣。恐合事宜。其一。蔘貢事也。以爲一道蔘數。嶺東居半。營下之爲蔘商者。低仰操縱。添價之弊。月增歲加。列邑蔘商。皆是原州之官隷。故原州則獨不增價。各邑則唯意勒加。方今矯捄之策。以京貢之例。作貢於營下。價則受諸列邑。蔘則納于營門。則蔘商無作奸之事。各邑有不易之價。至於蔘價酌定。則唯在道臣。通一路酌量定式。而蔘一兩。定價一百四五十兩。在蔘商有利而無害。在列邑多減而少加。彼此兩便。公私俱益云矣。關東蔘弊。其來已久。朝家蠲恤。非止一再。而營商之分當。京貢之別設。莫非矯蔘瘼軫民隱之德意。而行之未幾。弊復如前。蔘商之操縱添價。守令之憑藉橫斂。歲加月增。罔有紀極。到今矯捄之道。實無別般好策。而繡啓所云定價於各邑。作貢於營下者。庶可杜蔘商輩中間作奸之患。而第蔘價之貴賤。隨時不一。營邑之事情。到底不同。不可不爛加商量。從便決定。以此繡啓辭意。知委本道。令道臣面詢邑宰。傍採民情。作貢之利害便否。條列狀聞。以爲稟處之地。恐合事宜。其一。海戶事也。以爲均役以前。浦戶漁民。皆是官家之所管領。漁船魚箭。又是該邑之所需用。官長之視漁戶。有加農民。必欲奠業。故庚午之前。海材富盛。而均稅之後。全屬京司。守令或有干涉。輒至抵罪。故爲守令者。殆若忘筌。全不顧護。漁船一破。不能改造。魚箭一敗。不能重理。若不亟加變通。不出十年。將無漁戶。依均役以前之法。屬之本邑。均廳納稅。必定常額。破船敗箭。自官助完。俾海戶保業。均稅無縮云矣。漁戶事。今此繡衣條列之論。卽是臣等講磨之說。臣等則以所聞。繡衣則以所見。所見比所聞。尤爲親切。其在矯捄之道。合有變通之擧。而但於付本道付本官之後。無一毫弊端。有十分利益。猶未敢灼知。且諸道方岳居留之臣。一二人外。皆言不便。物情之不能洽然歸一。推此可知。姑未及指一覆奏者。實出於愼重之意。諸道未覆奏之前。關東一路之先爲變通。亦涉如何。留待詢謀僉同。謹當一例稟裁。而大抵守令。卽字牧之職。而儻不能莅官如家。視民如子。罔念海戶之苦樂。專視漁稅之多寡。則却恐管領之後。反恣剝割之政。此則惟在守令之廉貪臧否而已。不專係於出付與否。雖在變通之前。宜有警勵之擧。爲先以此意。措辭知委於關東道臣。使之嚴飭九郡守宰。撫摩海戶。平均漁稅。俾無如前越視之弊。恐合事宜。其一。松山事也。以爲黃腸封植。法意甚重。而斧斤日尋。幾乎童濯。近來法綱懈弛。雖或偸斫。罪止罰金。犯者相續。終不知戢。自今凡有犯者。計其株數多寡。必用續典之律。無所饒貸。則小民自可懲畏。且令各邑守宰。以時躬審。而考其勤慢。作爲褒貶之一端。亦可責效云矣。黃腸設置。法意至嚴。潛斫之律。昭載續典。而謬習反歸於罰鍰。偸犯相續於尋斧。山無合抱之材。地有冒墾之慮。利竇所在。奸弊莫救。一依繡啓所陳。此後如有偸斫者。計其株數。依續典施行。斷不饒貸。至於各邑守令之以禁松勤慢。作爲褒貶。亦是自來舊規。竝申飭道臣。更加修擧舊典。恐合事宜。其一。郵站事也。以爲馬位太半陳荒。公費每多徵斂。旣畀公須之結。且許奴婢之貢。則何不自辦而分責驛屬乎。令廟堂行會禁斷。實爲捄弊之一端。自今嚴立科條。驛人之從良。決勿擅許。郵官之犯律。繩以重律。爲宜云矣。驛路之凋殘。八路同然。而至於關東。位田素瘠。驛屬至貧。馹騎之闕額。無以責立。星行之耗費。無處辨出。以至身役繁重。復戶預賣。種種弊端。不一而足。而繡啓中驛屬之分責。郵賂之肆行。尤爲目今痼弊。嚴飭道臣。各別禁斷。如有犯者。繩以重律。恐合事宜。其一。杆城郡海戶錢事也。以爲詳定分排時不足之數。徵錢於海民。毋論有役無役。甚至於寡女單戶。或捧一兩。或捧五十文。都數爲三百七十兩。付之詳定。以補不足之數。名色不正。誠不可仍置。卽令道伯査其用處。亟加革罷。詳定不足之數。以有餘邑移劃。爲宜云矣。杆城郡海戶之斂。事係科外。名色不正。本道詳定之設置。蓋欲裕官需祛民弊之意。而今以詳定之不足。反有無名之濫徵。則海民之可矜。已不勝言。而官事之苟艱。當如何哉。此則不可不及今變通。而但該邑詳定不足之數。必有給代區劃。然後方可以革罷。令道臣。參考各邑詳定數爻。如有裒多益寡之道。使之論理狀聞後稟處。恐合事宜。至於孝烈旌褒事。令該曹稟處。何如。傳曰。允。田政事。穀簿事。松禁事。倂依草記。自本司。另加措辭關飭。蔘弊事。蘇瘼防奸之道。莫過於此一事。令道臣詳議邑倅。細探民情。從所見指一狀聞。海戶事。朝家之惓惓不置者。誠以此弊趁不矯捄。非所以仰體先大王創設均役之聖意故耳。莫曰金石之典。遽難變更。當變更處不變更。反有乖於繼述之道。然而此事。不可猝乍間指揮。從當下敎矣。末端事。嚴飭該道。俾卽革弊。仍以充代之策。具意見狀聞事。一體分付。可也。
정조 7년
趙興鎭。以兵曹言啓曰。參判參知未差。參議鄭存中在外未肅拜。臣𡊠獨爲入直。他無推移之路。參判參知未差之代。令該曹以在京無故人口傳差出。待下批仍卽牌招。推移入直之地。何如。傳曰。允。在外參議許遞與未差之代。令該曹口傳差出。
정조 7년
吏曹口傳政事。以趙時俊爲兵曹參判。
정조 7년
趙興鎭。以兵曹言啓曰。本曹堂上軍官禁軍遞兒窠。今方有闕矣。依節目。禁軍別將與各番將眼同試取。以其居首者塡差之意。敢啓。傳曰。知道。
정조 7년
趙興鎭。以均役廳言啓曰。因咸鏡前監司徐有寧所啓。漁箭稅不足之歲。以船鹽兩稅有餘之數。比摠充補事。批旨內。事係民弊。出擧條令該廳明日草記稟處可也事。命下矣。蓋此海稅之或增或減。比如陸農之有起有陳。當頉者頉。當徵者徵。非但法意有在。抑亦事理則然。本廳之隨時申飭。不過防其漏稅。禁其呼冤。而該道擧行。亦當一從實數。可減者減。可增者增而已。本廳何嘗厚於船鹽而薄於漁箭乎。本道不肯細加區別。每每歸咎於本廳。誠甚切悶。向來八路海稅。付本道付本官之議。未知何時停當。而雖在其前。宜恤其弊。此後則毋論漁鹽船稅。隨其得失。將此補彼。勿拘各摠。通融磨勘。毋使公稅致冒減之歎。海民有白徵之冤事。申明分付於該道道臣。何如。傳曰。依此卽爲行會。形止使之狀聞。可也。
정조 7년
趙興鎭。以訓鍊都監言啓曰。字恤典則。謹依頒賜數爻。從事官將官將校軍兵等處。以典則內辭意。申申曉諭後。照數分給。而隊摠及其餘頭目軍之當給者。爲五百十二名。此則自臣營。加印於外閣。待畢印分給之意。敢啓。傳曰。知道。但令分給而已。則安有申諭之本意。必須隨聞見。或言于洞任。或納于該廳之意。卿其續續傳令管下將官軍卒等處。期有實效之地。卿亦躬自採探。爲士卒先。無或一毫放過。可也。
정조 7년
趙興鎭。以刑曹言啓曰。因義禁府趙亨逵照律草記。該律官照律。極涉無形。趙亨逵與律官。竝施徒一年定配之律事。命下矣。依傳敎。當該律官韓宗祉。平安道价川郡徒一年定配所。待城門開。卽爲押送之意。敢啓。傳曰。不過。申飭分揀。
정조 7년
趙興鎭。以義禁府言啓曰。參禮驛還穀虛錄前後察訪。令該府竝拿問處之事。擧條啓下矣。當該察訪鄭國臣。時在慶尙道三嘉地。朴泰彦。時在晉州地。安任權安中權。時在平安道安州地。康文祥。時在雲山地。禹禎鳳。時在洪忠道忠州地。洪日恒。時在林川地。李中權崔宇觀。時在公山地。金德元。時在木川地。高益擎。前以北靑府使。自任所。時未上來云。依例發遣府羅將竝拿來。李九成。身故云。勿論。何如。傳曰。允。待待命拿囚。
정조 7년
安聖彬。以義禁府言啓曰。宣傳官李東善鄭㵙。守門將李秉晟等拿處事。傳旨。啓下矣。李東善鄭㵙。今方待命。卽爲拿囚。而李秉晟。入直金虎門云。替直後拿囚。何如。傳曰。允。
정조 7년
義禁府照目。前假注書崔雲翰矣。近來堂后新入之類。不識古例。不遵飭敎。凡有傳命之事。慢不應對。事之駭痛。孰有甚於此。況旀此囚段。伊日筵中飭敎。何如。而又復恣意冒犯。此等迷劣之人。不可以遐外文官。有所寬恕。待後坐起。從重勘律。罪杖一百收贖。告身盡行追奪。私罪。奉敎依允。
정조 7년
義禁府啓目。宣傳官李東善鄭㵙等原情云云。傳旨內辭緣。泛稱遲晩。所當請刑是白乎矣。宣傳官勿爲請刑。旣有先朝受敎。議處。何如。判付啓。付過放送。
정조 7년
義禁府啓目。長水前縣監林仁浩原情云云。問目內辭緣。惶恐遲晩。刑推得情。何如。判付啓。姑除刑推。待後坐起。更良嚴問。捧口招以聞爲有矣。反復嚴詰。期於輸情。
정조 7년
正言洪聖淵啓曰。臣於向來。以諫職而移除騎郞也。去就之當否。未及思量。稽謝之虧分。祗知怵畏。半夜除旨。翌曉出肅。及伏聞銓堂重推之命。始知政注之做錯。而肅謝之輕遽。處義卽當。愧悔交至。卽以辭單。合呈得題。而適値齋日。未及入啓。前職違牌例勘。又下於此際。臣誠惶懍愧恧。歷日靡定。果然憲疏峻發。聲罪狼藉。臣之愚迷顚錯。方切自訟之不暇。人言之來。固所甘受而爲過。由臺閣而遷郞署。已是格例之外。則臣之率易叩謝。唐突趨承。自歸於壞損臺體之科。非但有關於臣之一身廉隅而已。臺評旣發。論勘且嚴。則臣何敢以時日之稍久。晏然復據於旣誤之地。徒貽淸朝廉防之羞而不知自靖之道乎。請命遞斥臣職。答曰。勿辭。亦勿退待。